આદિલ હુસૈનનો જન્મ તારીખ 5 ઓક્ટોબર, 1963ના રોજ આસામ રાજ્યના ગોઆલપારા નામના જિલ્લામાં થયો, તેમના પિતા શિક્ષક હતા. તેઓ શાળાના દિવસોથી નાટકોમાં અભિનય કરતા હતા અને 18 વર્ષની ઉંમરે જ્યારે તેઓએ દર્શનશાસ્ત્રનો અભ્યાસ કરવા માટે ગુવાહાટીની એક કોલેજમાં પ્રવેશ મેળવ્યો ત્યારથી જ તેમણે કોલેજ દરમિયાન નાટકોમાં અભિનય કરવાનું અને સ્ટેન્ડ-અપ કોમેડિયન તરીકે કામ કરવાનું શરૂ કરી દીધું હતું. તેમણે સતત 6 વર્ષ સ્ટેન્ડ-અપ કોમેડિયન તરીકે કામ કર્યું અને તેઓ આ કોમેડીમાં બોલિવૂડ અભિનેતાઓની નકલ ઉતારવાનું કાર્ય પણ કરતા હતા. હુસૈને 27 વર્ષની ઉંમરે દેશની સુપ્રસિધ્ધ નાટ્ય કલા શીખવાડતી સંસ્થા નેશનલ સ્કૂલ ઓફ ડ્રામામાં પ્રવેશ લીધો અને ત્યારબાદ લંડન સ્થિત ડ્રામા સ્ટુડિયો લંડનમાં પણ સ્કોલરશિપ હેઠળ અભિનયની વિશેષ તાલીમ પ્રાપ્ત કરી. વર્ષ 1994માં તેઓ ભારત પરત આવ્યા અને આસામના એક સ્થાનિક થિયેટર ગ્રૂપ સાથે જોડાયા કે જ્યાં તેમણે સતત 3 વર્ષ કામ કર્યું. વર્ષ 1999માં હુસૈનને ઓથેલો નાટકમાં ઓથેલોના પાત્રનો અભિનય કરવાની ઓફર મળી, આ નાટક રાષ્ટ્રીય અને આંતરરાષ્ટ્રીયસ્તરે ખૂબ જ સફળ રહ્યું અને અનેક એવોર્ડ પણ મેળવ્યા. હુસૈન જણાવે છે કે તેમણે જીવનમાં ક્યારેય પણ કોઈ વસ્તુ માટે ઉતાવળ કરી નથી, તેમણે 27 વર્ષની ઉંમરે નાટ્ય સંસ્થામાં પ્રવેશ મેળવ્યો, 43 વર્ષની ઉંમરે તેઓ પ્રેમમાં પડ્યા અને લગ્ન કર્યા અને 44 વર્ષની ઉંમરે હિન્દી ફિલ્મ્સમાં અભિનેતા તરીકેનો બ્રેક મળ્યો. મોડી ઉંમરે બોલિવૂડમાં અભિનય શરૂ કરવાના પ્રશ્નના ઉત્તરમાં તેઓ જણાવે છે કે બોલિવૂડ મોડું પડ્યું, હું નહીં. મેં એક અભિનેતા તરીકે માત્ર 17 વર્ષની ઉંમરે મારો પ્રથમ ઓટોગ્રાફ આપ્યો હતો. હુસૈને ફિલ્મ કમીને (2009) અને ઈશ્કિયા (2010) દ્વારા બોલિવૂડમાં પ્રવેશ મેળવ્યો પણ એક ટોચના અભિનેતા તરીકે પોતાને સ્થાપિત કરતા હુસૈનને 5 વર્ષ લાગ્યા. વર્ષ 2010માં આવેલી ડિરેક્ટર ઈતાલો સ્પિનેલીની ઈટાલિયન પ્રોડક્શન હેઠળની ફિલ્મ ગંગોરમાં એક ફોટોગ્રાફરની ભૂમિકાથી હુસૈનને આંતરરાષ્ટ્રીયસ્તરે ખ્યાતિ મળી, ત્યારબાદ ઈંગ્લિશ વિંગ્લિશ, લૂટેરા, ફોર્સ 2, પાર્ચ્ડ, મુક્તિ ભવન, એજન્ટ વિનોદ જેવી અનેક બોલિવૂડ ફિલ્મ્સ્માં અભિનય કરવાની સાથે-સાથે હુસૈને બંગાળી, અસામી, મલયાલમ, મરાઠી અને તમિલ ભાષાની પ્રાદેશિક ફિલ્મ્સમાં પણ તેમની એક્ટિંગનું ક્ષેત્ર વધાર્યું. આ સિવાય વર્ષ 2012માં આવેલી હોલિવૂડની ઓસ્કર વિજેતા ફિલ્મ લાઈફ ઓફ પાઈમાં પણ તેઓ અભિનય કરી ચૂક્યા છે. હવે, તેઓ રજનીકાંતની આગામી ફિલ્મ રોબોટ 2.0માં જોવા મળશે.